Obchodná akadémia (Dolný Kubín, Radlinského 1725/55)

Obchodná akadémia Dolný Kubín je stredná odborná škola zameraná na vyučovanie odborných ekonomických predmetov. Je nástupcom Strednej ekonomickej školy v Dolnom Kubíne.

 História 
V septembri 1968 bola založená Stredná ekonomická škola v Dolnom Kubíne, nadväzujúca na dlhoročné tradície obchodného školstva v Dolnom Kubíne. Škola mala dva študijné odbory: 
 Všeobecná ekonomika
 Hospodárska administratíva

Prvým riaditeľom školy bol Ing. Albert Klein, dovtedy zástupca riaditeľa Strednej priemyselnej školy elektrotechnickej v Liptovskom Hrádku. Pod jeho vedením škola postupne prekonávala materiálno-personálne ťažkosti, organizačne sa upevnila a dokázala vyriešiť nielen rôzne počiatočné problémy, ale aj dobre plniť výchovno-vzdelávacie úlohy. Škola sa rozrastala, pribúdalo absolventov, dostavili sa prvé úspechy. V roku 1977 vystriedal prvého riaditeľa školy pán Jozef Majerník. V roku 1991 sa riaditeľom školy stal PaedDr. Ľubomír Bláha.

Stredná ekonomická škola si získala dobré meno, zapísala sa do povedomia obyvateľov Dolného Kubína, Oravy, Liptova i ďalších oblastí. Každoročne opúšťali školské lavice absolventi, ktorí sa úspešne začlenili do hospodárskeho života. Mnohí si vzdelanie dopĺňali na vysokých školách rôzneho zamerania.

Stredná ekonomická škola bola v roku 1992 premenovaná na Obchodná akadémia Dolný Kubín. Rozmach školy znamenal aj zvýšenie počtu žiakov a učiteľov. Škola získala vlastnú budovu, k nej sa pristavila ďalšia budova s odbornými učebňami, výpočtovým laboratóriom a knižnicou, neskoršie telocvičňa vybavená saunou a posilňovňou. Popri pomaturitnom diaľkovom štúdiu v odbore sociálno-právna činnosť vzniklo aj denné vyššie odborné štúdium v tom istom študijnom odbore a v roku 2001 aj denné pomaturitné špecializačné štúdium daňové služby zamerané na ekonomickú problematiku.

V roku 1999 sa riaditeľkou školy stáva PhDr. Magdaléna Baričiaková a od roku 2005 do roku 2009 bol riaditeľom školy Ing. Karol Kmoško. V januári 2010 sa stal riaditeľom školy PaedDr. Ľubomír Bláha. Od roku 2012 je riaditeľkou školy Ing. Vilma Janotíková.

 Súčasnosť 
V súčasnosti je škola modernou vzdelávacou inštitúciou, otvorenou v každom zmysle slova:
 otvorená od rána do večera pre všetky vyučovacie i mimovyučovacie aktivity,
 otvorená pre všetky vekové kategórie s ponukou rôznorodých študijných odborov,
 otvorená názorom, nápadom, ideám, koncepciám, novým situáciám a zmenám.

Filozofia školy vychádza z jej hlavného poslania, ktorým je úspešne pripravovať absolventov schopných zapojiť sa do neľahkého trhu práce, alebo ich kvalitná príprava na ďalšie pomaturitné alebo vysokoškolské štúdium.

 Možnosti štúdia 
Obchodná akadémia poskytuje rôzne možnosti štúdia a rôzne stupne vzdelania:
 Štvorročné denné stredoškolské odborné štúdium:
 študijný odbor 63 17 M - obchodná akadémia
 Štvorročné denné stredoškolské odborné štúdium
 študijný odbor 76 61 M - sociálno-výchovný pracovník
 Dvojročné  pomaturitné špecializačné štúdium
 študijný odbor 63 32 Q - daňové služby

 Zdroje 
 školská kronika
 ročenka školy 1968-2008

 Externé odkazy 
 Webová stránka školy
 Webová stránka školy 

Kategória:Školy v Dolnom Kubíne
Kategória:Obchodné akadémie na Slovensku